Parádés helyreigazítást kell lehoznia a TV2-nek a DK szombati közleménye szerint. A párt azt írja, pert nyertek a Fővárosi Törvényszéken a csatornával szemben, és a bíróság megállapította, hogy a Tényekben hamis állításokat fogalmaztak meg Varju László országgyűlési képviselőről. De még milyeneket!

A DK közleménye szerint a TV2-nek az alábbi helyreigazítást kell majd lehoznia:

valótlanul híreszteltük, hogy Varju László DK-s képviselő ételhordóval jár a törvényhozásba, és úgy viszi haza a kedvezményes bablevest és somlói galuskát,

valamint azt, hogy

valótlanul híreszteltük továbbá, hogy Varju László DK-s képviselő rendszeresen sorban áll a parlamenti menza mindennél olcsóbb ételeiért.

A kormánypárti média elég rosszul teljesít helyreigazítások tekintetében, tavaly 109 ilyen közleményt kellett lehozniuk. Arról, hogy a Fidesz és sajtója hogyan használja ki a területen tátongó joghézagot, és a választások megnyerésének fényében mennyire nem számított néhány millió forint perköltség és pár apró betűvel beismert hazugság ebben a cikkben írtunk hosszabban.